Magyar Demokratikus Köztársaság (Népköztársaság)

Kommunista, erősen a genderizmus jegyeit mutató államalakulat. Az egyetlen állam, ami nem ismeri el Debrecent, mint fővárost, illetve egyik kormányt sem tekinti legitimnek.

Az állam a Dombrád-Olcsva-Záhony háromszögben helyezkedik el. Északnyugatról a Halott-erdő, északról a Kárpátaljai Zóna, keletről Beregszék, délkeletről a Szatmári Unió, délről és délnyugatról pedig Nyírszalka határolja.

Történelem
A Garai Blokk bukása után, rendfenntartó erők híján, a környékre özönlő különböző bal és szélsőbaloldali mozgalmárok vették át az irányítást. A fő célkitűzés egy igazságos, utópisztikus társadalmi berendezkedés megteremtése volt, melynek táptalaját a frissen megszerzett Vásárosnamény és környéke adta volna, bizonyítandó hogy a szocializmus járható alternatíva és kirobbantsa az elnyomottak és gyengék forradalmát.

2022 tavaszán sikeresen védték meg a területet az elgyengült lojalista erők támadásától. Még az év nyarán összeült Szakszervezeti Tanács az anarcho-szindikalista pártot választotta meg a Központi Bizottság élére, ideiglenes szakszervezeti diktatúrát helyeztek kilátásba a forradalom stabilizálásáig, az állami szervek leépítését egy meg nem nevezhető, későbbi időpontra napolták.

Földreformjuk katasztrofálisan megbukott, a súlyos éhínség tizedelte lakosságon belül rohamosan terjedtek az ellenforradalmi eszmék. A munkásőrség és a frissen megszervezett politikai rendőrség biztosította a hatalmat, egyben a mérsékelt párttagok teljesen kiszorultak a Bizottságból. A totalitáriusok felbujtására totális támadást indítottak a Tildy őrnagy vezette Szatmári Junta ellen (2025-től Szatmári Unió), ami egy katasztrofális vereségbe torkollott az olcsvai átkelőnél. A Népköztársaságot csak az mentette meg az összeomlástól, hogy a szatmári csapatok, elsősorban amiatt, mert nem tudták volna vállalni az éhező Vásárosnamény ellátását, nem indítottak támadást.

Olcsva után
Az olcsvai katasztrófa hatalmi vákuumot eredményezett, amiben a mérsékelt baloldali erők sikeresen ki tudták használni a helyzetet és megbuktatták a totalitárius blokkot, mielőtt az teljesen stabilizálni tudta volna helyzetét. A hatalomba az addig jelentéktelen autonomista szárny került, mely gyenge központi pozícióját kihasználandó lepaktált a perifériára szorult mikromozgalmak vezetőivel. Így kerülhettek a párt vezetői közé radikális feminista és agrárszocialista elemek is.

Gazdasági kompetenciájuk alaposan megsínylette a forradalmat és a súlyos éhínséget. A 2022 -2033 közötti időszak a helyreállítással telt el, melyet folyamatosan változó éves tervek és megvalósíthatatlan kvótareformok kísértek. Nem könnyített rajta semmit a frakciók által közösen kihirdetett kereskedelmi zárlat sem, ami a legalapvetőbb árucikkektől fosztotta meg a népességet. 2033-ra a gazdasági helyzetük éppen csak stabilizálódott, valódi fenyegetést senki sem lát bennük.

Hadsereg
Külön foglalkoztatnak felderítőket a Zóna megismerésére. A "vörös sztalkerek" azonban mind képzettségben, mind tapasztalatban alulmúlják a Céh önkéntes zónajáróit. A politika és az ideológia mélyen alámosta a szervezetet, a tapasztalatot sokkal kevesebbre becsülik, mint a feltétlen hűséget a Párt iránt.

Mindenkivel ellenségesek, azonban eddig nem adták jelét bármiféle expanziós politikának. A Zóna területén folyamatosan megtámadják a Céh embereit.